Imtella' Ottubru 29, 2021 Persuni li ħadu ż-żewġ dożi tat-tilqima kontra l-Covid-19 kapaċi jxerrdu l-infezzjoni fost dawk li jgħixu taħt l-istess saqaf daqs persuni li mhumiex imlaqqma. Dan ħareġ minn studju ppubblikat fir-rivista akkademika Lancet Infectious Diseases, li analizza madwar 440 familja fir-Renju Unit li kellhom membri pożittivi għall-Covid. L-istħarriġ, li sar minn xjentisti f'Imperial College London, jindika li dawk li jieħdu l-Covid u jkunu mlaqqma, għandhom 38% ċans li jxerrdu l-Covid ma' qrabathom li jgħixu fl-istess dar, anki jekk ma jkollhom l-ebda sintomi. Dan iċ-ċans jinżel għal 25% jekk il-membri tal-istess dar ikunu huma wkoll imlaqqma kompletament. Ix-xjentisti qalu li dawn ir-riżultati juru kemm huwa importanti li n-nies titlaqqam, u li ħadd m'għandu joqgħod lura milli jieħu t-tilqima għax joqgħod jistrieħ fuq il-fatt li ta' madwaru huma mlaqqma.